Արագ քունը (արագ ալիքային, հակասական, պարադոքսալ, Rapid Eyes Movement – REM-քուն) քնի 5-րդ փուլն է, որը կազմում է ամբողջ քնի 20-25 %-ը։ Քնի արագ փուլում փակված վիճակում աչքերը կատարում են արագ շարժումներ։ Այս փուլում արագանում է շնչառության և սրտի կծկման հաճախությունը, անոթազարկը դառնում է առիթմիկ, բարձրանում է արյան ճնշումը, ընկճվում է ողնուղեղի շարժանեյրոնների ակտիվությունը։ Մարդկանց մոտ երազները գլխավորապես առաջանում են այս փուլում։ Առաջին արագ քունը տևում է 5-10 րոպե, իսկ հետագա կրկնումների տևողությունն աստիճանաբար մեծանում է։ Արագ քնի ավարտով ավարտվում է քնի մեկ բոլորաշրջանը (ցիկլը)։ Մեծահասակները կամ դրանից հետո արթնանում են կամ սկսում են քնի ևս մեկ ցիկլ: Քնի առաջին բոլորաշրջանը տևում է 90-100 րոպե։ Այնուհետև դրանք կրկվում են, որի ընթացքում դանդաղ քնի մասնաբաժինն աստիճանաբար պակասում է և մեծանում է արագ քնի տևողությունը, որը որոշ դեպքերում կարող է տևել մինչև 1 ժամ։ Սովորաբար քնի բոլորաշրջանները կրկնվում են մինչև 5 անգամ։